方山有求轉語之作并用韻二章  其二
作者：杜範
朝代：宋

paragraphs: 四時冬復春，造化一機會。
朔風空草木，餘枿猶病醉。
梅花於其間，居殿復居最。
三春在何許，不在粉鬚外。
我嘗玩茲理，若决江河沛。
冰壑卧寒松，雪嶺立老檜。
見命謂受獨，落落一二輩。
有此不改節，不與世同嗜。
抱貞開化元，此花而已矣。
整刷此精神，寸草亦生氣。
嗟嗟迷復者，膠轕隨寤寐。
萌蘗尋斧斤，豈知七日至。
擊壤詠天根，巧歷不能計。
持以印梅花，無語獨歎喟。